Tytti Yli-Viikari

Tytti Tellervo Yli-Viikari (s. 17. lokakuuta 1975) on suomalainen virkamies. Hän toimi Valtiontalouden tarkastusviraston (VTV) pääjohtajana vuoden 2016 alusta alkaen. Hänet pidätettiin virasta huhtikuussa 2021 ja irtisanottiin kesäkuussa. Maaliskuussa 2022 hänet irtisanottiin myös VTV:n ylijohtajan virasta, josta hän oli ollut vapautettuna pääjohtajuutensa aikana. Aiemmin Yli-Viikari on toiminut tarkastusvirastossa johdon asiantuntijana ja esikuntapäällikkönä. Ennen tarkastusvirastoon siirtymistään Yli-Viikari työskenteli valtiovarainministeriössä.

Elämä

Opiskelu
Yli-Viikari on suorittanut M.A. in Culture and Communication Studies -yliopistotutkinnon estetiikasta Pariisin Panthéon-Sorbonne-yliopistossa vuonna 1997, sekä täydennyskoulutukset Master in European Politics and Administration College of Europessa Bruggessa vuonna 1999 ja Master in Public Administration, Diplôme de l’ENA Ranskan hallintokorkeakoulussa vuonna 2001.

Ura
Yli-Viikari on työskennellyt aiemmin virkamiehenä valtiovarainministeriössä. VTV:ssä hän on ennen pääjohtajan virkaa toiminut johdon asiantuntijana, esikuntapäällikkönä ja ylijohtajana. Yli-Viikari valittiin marraskuussa 2015 eduskunnan täysistunnossa yksimielisellä 157 äänen päätöksellä VTV:n pääjohtajaksi Tuomas Pöystin siirryttyä lokakuun 2015 alussa sote-uudistuksen projektinjohtajaksi.

Poliittinen toiminta
Yli-Viikari on nykyisin sitoutumaton, mutta hän oli vihreiden ehdokkaana Vihdissä vuoden 2004 kuntavaaleissa. Yli-Viikari sai 41 ääntä eikä tullut valituksi.

Väärinkäytösepäilyt ja irtisanomiskäsittely

Huomautus ja väärinkäytösepäilyt 2020–2021 
Eduskunnan oikeusasiamies antoi joulukuussa 2020 huomautuksen lainvastaisesta menettelystä Yli-Viikarille ja VTV:n oikeudellisista asioista vastaavalle johtajalle Mikko Koiraselle. Huomautus koski sitä, että Yli-Viikari ja Koiranen olivat tehneet keväällä 2016 sopimuksen, jolla viraston ylitarkastajalle maksettiin ilman työvelvoitetta vuoden 2016 jälkipuoliskolta täyttä palkkaa ja vuoden 2017 alusta heinäkuun 2018 loppuun asti puolikasta palkkaa.

Maaliskuussa 2021 uutisoitiin Yli-Viikarin toimissa ilmenneistä epäselvyyksistä. Yli-Viikari on median hankkimien laskujäljennösten mukaan muun muassa käyttänyt työnantajansa luottokorttia henkilökohtaisiin tarkoituksiin, kuten ”hiusmuotoiluvalmennuksiin”. Myös Keskusrikospoliisi selvittää viraston toimintaa. Tämän jälkeen eduskunnan puhemiehistö esitti kansliatoimikunnalle Yli-Viikarin virastapidättamistä. 8. huhtikuuta kansliatoimikunta päätti yksimielisesti pidättää Yli-Viikarin virastaan KRP:n esitutkinnan ajaksi.

Iltalehti julkaisi 2. huhtikuuta 2021 Jarno Liskin artikkelin, jossa kerrotaan VTV:n itsesensuurista. Artikkelin mukaan VTV:ssä on Yli-Viikarin toimikaudella sensuroitu viraston tekemiä tarkastuksia: esimerkiksi raporteista on Iltalehden mukaan poistettu kriittisimpiä kohtia. VTV:n tehtävänä on valvoa veronmaksajien rahojen käyttöä ja valtiontaloutta. Se tekee tarkastuksia ja laatii raportteja kyseisiltä aihealueilta. Iltalehden tietojen mukaan Yli-Viikarin aikana tarkastustoimintaa on kuitenkin vähennetty ja tarkastuskertomusten sävyä pehmennetty. Myös Helsingin Sanomat kertoi tarkastustoiminnan vähentyneen Yli-Viikarin virkakaudella.

Eduskunnan käsittely 2021 
Kesäkuussa 2021 eduskunnan kansliatoimikunta esitti Yli-Viikarin erottamista virastaan. Esityksen todettiin olevan historiallinen, sillä eduskunta ei ole aiemmin puuttunut vastaavalla tavalla riippumattoman viraston ylimmän johdon toimiin. Kansliatoimikunnan mukaan ”luottamus Tytti Yli-Viikarin edellytyksiin ja kykyyn toimia Valtiontalouden tarkastusviraston pääjohtajana on kokonaisuutena arvioiden hänen toimintansa johdosta romahtanut.” Eduskunnan puhemies Anu Vehviläinen kertoi muun muassa, että pääjohtaja ei voi väistää omaa vastuutaan vierittämällä sitä alaisilleen.

Kesäkuun lopulla eduskunta päätti täysistunnossaan Yli-Viikarin irtisanomisesta. Eduskunta ei lopulta äänestänyt asiasta, sillä kansliatoimikunnan esitykseen ei tullut vastaesityksiä.

Syyte ja tuomio 
Lokakuussa 2021 syyttäjä päätti syyttää Yli-Viikaria törkeästä virka-aseman väärinkäyttämisestä, virkavelvollisuuden rikkomisesta ja maksuvälinepetoksesta. Syyte törkeästä virka-aseman väärinkäyttämisestä koskee keväällä 2016 tehtyä sopimusta, jonka perusteella tarkastusviraston virkamiehelle maksettiin palkkaa ilman työvelvoitetta. Syytteet virkavelvollisuuden rikkomisesta ja maksuvälinepetoksesta liittyvät siihen, että Yli-Viikarin epäillään käyttäneen virkamatkoilla kertyneitä Finnairin palkintopisteitä omiin yksityiskuluihinsa. Yli-Viikari kiistää syytteet.

Helsingin käräjäoikeus tuomitsi Yli-Viikarin 28. tammikuuta 2022 antamallaan tuomiolla virka-aseman väärinkäyttämisestä, virkavelvollisuuden rikkomisesta ja kavalluksesta 80 päiväsakkoon, joista tuli maksettavaa 1 680 euroa.

Mukanaan kantamansa kirjat
Plutarkhoksen teos Plutarkhos. Mielen tyyneydestä sai julkisuutta, kun Tytti Yli-Viikari kantoi sitä kädessään poistuessaan huhtikuussa 2021 eduskunnan kansliatoimikunnan istunnosta, jossa käsiteltiin hänen eroaan valtiontalouden tarkastusviraston pääjohtajan virasta.

Yli-Viikarilla oli jälleen merkittävän ajattelijan teos mukana, kun hän joulukuussa 2021 astui Helsingin käräjäoikeuteen. Tällä kertaa teos oli Saadin Ruusutarha. Toisessa joulukuun oikeudenkäynnissä Yli-Viikarilla oli mukanaan Olli Sinivaaran runoteos Puut.

Irtisanomisen käsittely hallinto-oikeudessa
Yli-Viikarin valituksen käsittely virkasuhteensa irtisanomisesta alkoi marraskuun 2022 puolivälissä Helsingin hallinto-oikeudessa.

Yksityiselämä 
Yli-Viikari opiskeli ja asui 15 vuotta Ranskassa, josta palasi Suomeen vuonna 2004. Yli-Viikarin puoliso on ranskalainen. Perheessä on viisi lasta, joista kolme on syntynyt VTV-vuosien aikana. Yli-Viikari on toiminut Suomen naisten rugbymaajoukkueen päävalmentajana ja Suomen Rugbyliiton varapuheenjohtajana.

Tytti Yli-Viikarin isä on keraamikko ja emeritusprofessori Tapio Yli-Viikari.

Lähteet 

Suomalaiset virkamiehet
Vuonna 1975 syntyneet
Elävät henkilöt